# Una breu introducció a GNU Emacs/Prolegòmens

L'objectiu d'aquest Viquillibre és resumir i documentar algunes de les característiques més rellevants de l'editor de text GNU Emacs a partir de la guia oficial i completa del programa publicada per la Free Software Foundation. Aquest Viquillibre descriu únicament el funcionament de GNU Emacs en mode text. El que aquí s'exposa, però, serà igualment vàlid per XEmacs, la versió gràfica del programa; tot i que, donades les característiques particulars de XEmacs, no sempre es compleix el contrari.

## Sobre GNU Emacs

GNU Emacs és un editor de text altament extensible i configurable —possiblement, l'editor de text més potent que existeix en termes absoluts. Richard Stallman va ser el primer desenvolupador de GNU Emacs i va acordar distribuir-lo sota la llicència lliure GPL. En l'actualitat aquest editor de text és mantingut per la Free Software Foundation i forma part del Projecte GNU, del qual GNU Emacs va ser el primer programa a aparèixer.

## Convencions emprades en el minimanual

Moltes ordres de GNU Emacs fan servir les tecles especials CONTROL i META. En aquest manual la tecla CONTROL —a vegades anomenada CTRL o CTL— i la tecla META —a vegades anomenada EDIT o ALT— es representen per C i M respectivament. En la majoria dels casos la tecla ESCAPE, representada per ESC, funciona de manera similar a la tecla META. El retorn de carro es representa per RET, la tecla "suprimir" per SUPR, la tecla "esborrar" (backspace) per RETRO i la barra espaiadora per SPC.
Exemples:
    C-h significa prèmer simultàniament les tecles CONTROL i h.
    M-x significa prèmer simultàniament les tecles META i x.
    ESC h significa prèmer primer la tecla ESC, alliberar-la i a continuació prèmer la lletra x.
    C-x k significa prèmer simultàniament les tecles CONTROL i x, deixar anar i a continuació prèmer la tecla k.
Cal tenir en compte que la terminologia que utilitza GNU Emacs pot ser diferent de la usada habitualment per altres editors de text.

## Per saber-ne més

GNU Emacs disposa d'un manual interactiu que explica pas a pas a través d'una sessió d'edició el mecanisme de l'ús elemental del programa com editor de text. Per activar aquest manual, després d'haver entrat al programa, cal executar una de les combinacions de tecles següents: C-h t o F1 t.
Una altra manera de tenir accés al manual interactiu és teclejant
    M-x help-with-tutorial.
Per llegir el manual en un idioma diferent a l'anglés es pot emprar
    M-x help-with-tutorial-spec-language
i teclejar a continuació el codi de l'idioma en que volem llegir el manual:
    bg, cn, cs, de, es, fr, it, ja, ko, nl, pl, ro, ru, sk, sl, sv, th o zh.

## Referències

* ↑ «GNU Emacs Manuals Online» (en anglès). Free Software Foundation. [Consulta: 4 d'abril de 2016].
* ↑ «XEmacs: The next generation of Emacs» (en anglès). [Consulta: 4 d'abril de 2016].
* 1 2 «Una introducción rápida a GNU Emacs» (en castellà). Joaquín Ataz López, 2004. [Consulta: 3 d'abril de 2016].
* ↑ «Sobre el Projecte GNU Project - Projecte GNU» (en català). Free Software Foundation. [Consulta: 4 d'abril de 2016].
* ↑ «EmacsWiki: Principiante Emacs» (en castellà). Su So, 2012. [Consulta: 5 d'abril de 2016].